Document ID: 32011R0331

REGOLAMENT TAL-KUMMISSJONI (UE) Nru 331/2011
tas-6 ta’ April 2011
li jemenda r-Regolament (KE) Nru 1120/2009 fir-rigward tal-użu tal-art għall-produzzjoni tal-qanneb fil-qafas tal-implimentazzjoni tal-iskema ta’ pagament uniku pprovduta bir-Regolament tal-Kunsill (KE) Nru 73/2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b’mod partikolari l-Artikolu 39(2) tiegħu,
Billi:
(1)
L-Artikolu 39, il-paragrafu 1, tar-Regolament (KE) Nru 73/2009 jistabbilixxi li erjas li jintużaw għall-produzzjoni tal-qanneb ikunu eliġibbli biss għal pagamenti diretti jekk il-varjetajiet użati jkun fihom kontenut ta’ tetraidrokannabinol li ma jaqbiżx 0,2 %.
(2)
L-Artikolu 124, il-paragrafu 3, tar-Regolament (KE) Nru 73/2009 jistabbilixxi li l-Artikolu 39 ta’ dak ir-Regolament japplika għall-erjas fi ħdan l-iskema ta’ pagament uniku skont l-erja.
(3)
L-Artikolu 10 tar-Regolament tal-Kummissjoni (KE) Nru 1120/2009 tad-29 ta’ Ottubru 2009 li jippreskrivi regoli dettaljati għall-implimentazzjoni tal-iskema ta’ pagament uniku li hemm provvediment dwarha fit-Titolu III tar-Regolament tal-Kunsill (KE) Nru 73/2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa (2) jistabbilixxi li l-pagament tad-drittijiet għall-erjas tal-qanneb se jkun suġġett għall-użu ta’ żerriegħa tal-varjetajiet elenkati fil-“Katalgu Komuni ta’ Varjetajiet ta’ Speċijiet ta’ Pjanti Agrikoli”, bl-eċċezzjoni tal-varjetajiet Finola u Tiborszállási, u jipprovdi għaċ-ċertifikazzjoni tagħhom.
(4)
Il-Finlandja u l-Ungerija nnotifikaw lill-Kummissjoni b’dejta dwar il-kontenut ta’ tetraidrokannabinol tal-varjetajiet Finola, imkabbra fil-Finlandja, u Tiborszállási, mkabbra fl-Ungerija, fejn instab li matul is-snin li għaddew dan il-kontenut kien taħt il-livell ta’ 0,2 %.
(5)
Abbażi ta’ din l-informazzjoni, il-Kummissjoni tikkunsidra li dawn il-varjetajiet tal-qanneb għandhom isiru eliġibbli, rispettivament, fl-Istati Membri kkonċernati.
(6)
Ir-Regolament (KE) Nru 1120/2009 għalhekk għandu jiġi emendat skont dan.
(7)
Il-miżuri pprovduti f’dan ir-Regolament huma konformi mal-fehma tal-Kumitat ta’ Ġestjoni għall-Pagamenti Diretti,
ADOTTAT DAN IR-REGOLAMENT:
Artikolu 1
L-Artikolu 10 tar-Regolament (KE) Nru 1120/2009 jinbidel kif ġej:
“Artikolu 10
Il-produzzjoni tal-qanneb
Għall-finijiet tal-Artikolu 39 tar-Regolament (KE) Nru 73/2009, il-pagament tad-drittijiet għall-erjas tal-qanneb għandu jiġi soġġett għall-użu ta’ żerriegħa tal-varjetajiet elenkati fil-‘Katalgu Komuni ta’ Varjetajiet ta’ Speċijiet ta’ Pjanti Agrikoli’ fil-15 ta’ Marzu tas-sena li għaliha qiegħed jingħata l-pagament u ppubblikat skont l-Artikolu 17 tad-Direttiva tal-Kunsill 2002/53/KE (*). Madankollu, erjas li jużaw il-varjetà Finola se jkunu eliġibbli biss fil-Finlandja u l-erjas li jużaw il-varjetà Tiborszállási se jkunu eliġibbli biss fl-Ungerija. Iż-żerriegħa għandha tiġi ċċertifikata skont id-Direttiva tal-Kunsill 2002/57/KE (**).
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ April 2011.

Labels: 17
19
6